CELEX: 62021CN0057
Language: el
Date: 2021-02-01 00:00:00
Title: Υπόθεση C-57/21: Αίτηση προδικαστικής αποφάσεως την οποία υπέβαλε το Nejvyšší soud (Τσεχική Δημοκρατία) την 1η Φεβρουαρίου 2021 — RegioJet a. s.

26.4.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/7
            
         
      Αίτηση προδικαστικής αποφάσεως την οποία υπέβαλε το Nejvyšší soud (Τσεχική Δημοκρατία) την 1η Φεβρουαρίου 2021 — RegioJet a. s.
      (Υπόθεση C-57/21)
      (2021/C 148/09)
      Γλώσσα διαδικασίας: η τσεχική
      
         Αιτούν δικαστήριο
      
      Nejvyšší soud soud České republiky
      
         Διάδικοι στην υπόθεση της κύριας δίκης
      
      
         Ενάγουσα: České dráhy, a.s.
      
         Εναγόμενες: RegioJet a. s., Česká republika — Ministerstvo dopravy
      
         Προδικαστικά ερωτήματα
      
      
                  1)
               
               
                  Συνάδει με την ορθή ερμηνεία του άρθρου 5, παράγραφος 1, της οδηγίας 2014/104/EΕ (1) του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με ορισμένους κανόνες που διέπουν τις αγωγές αποζημίωσης βάσει του εθνικού δικαίου για παραβάσεις των διατάξεων του δικαίου ανταγωνισμού των κρατών μελών και της Ευρωπαϊκής Ένωσης, μια διαδικασία στο πλαίσιο της οποίας εθνικό δικαστήριο διατάσσει την κοινοποίηση αποδεικτικών στοιχείων, ενώ ταυτοχρόνως η Επιτροπή διεξάγει διαδικασία για την έκδοση απόφασης δυνάμει του κεφαλαίου III του κανονισμού (ΕΚ) 1/2003 (2) του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης, συνεπεία της οποίας το εν λόγω δικαστήριο αναστέλλει για τον λόγο αυτό την εκδίκαση αγωγής για αποκατάσταση ζημίας προκληθείσας λόγω παράβασης των κανόνων του δικαίου ανταγωνισμού
               
            
                  2)
               
               
                  Αντιτίθεται η ερμηνεία του άρθρου 6, παράγραφος 5, στοιχείο α', και παράγραφος 9, της οδηγίας 2014/104 προς εθνική ρύθμιση η οποία περιορίζει την κοινοποίηση όλων των πληροφοριών που υποβάλλονται στο πλαίσιο διαδικασίας κινηθείσας κατόπιν αίτησης αρχής ανταγωνισμού, ακόμη και όταν πρόκειται για πληροφορίες τις οποίες ο μετέχων στη διαδικασία υποχρεούται να δημιουργεί και να αποθηκεύει (ή δημιουργεί και αποθηκεύει) δυνάμει άλλων νομοθετικών διατάξεων, ανεξαρτήτως διαδικασίας λόγω παράβασης του δικαίου του ανταγωνισμού;
               
            
                  3)
               
               
                  Μπορεί να θεωρηθεί ως περάτωση της διαδικασίας με άλλο τρόπο, κατά την έννοια του άρθρου 6, παράγραφος 5, της οδηγίας 2014/104, και η περίπτωση όπου η εθνική αρχή ανταγωνισμού ανέστειλε τη διαδικασία αμέσως μόλις η Επιτροπή κίνησε διαδικασία για την έκδοση απόφασης δυνάμει του κεφαλαίου ΙΙΙ του κανονισμού 1/2003;
               
            
                  4)
               
               
                  Λαμβανομένων υπόψη της λειτουργίας και των σκοπών της οδηγίας 2014/104, συνάδει με το άρθρο 5, παράγραφος 1, της οδηγίας αυτής, σε συνδυασμό με το άρθρο της 6, παράγραφος 5, μια διαδικασία εθνικού δικαστηρίου στο πλαίσιο της οποίας εφαρμόζεται κατ’ αναλογίαν η εθνική ρύθμιση περί μεταφοράς του άρθρου 6, παράγραφος 7, της οδηγίας σε κατηγορίες πληροφοριών όπως οι προβλεπόμενες στο άρθρο 6, παράγραφος 5, της ίδιας οδηγίας και, ως εκ τούτου, το εν λόγω δικαστήριο αποφασίζει την κοινοποίηση αποδεικτικών στοιχείων, υπό την επιφύλαξη ότι το ζήτημα αν τα αποδεικτικά στοιχεία περιλαμβάνουν πληροφορίες που το φυσικό ή νομικό πρόσωπο έχει συγκεντρώσει ειδικά για τις ανάγκες διαδικασίας διεξαγόμενης από αρχή ανταγωνισμού (κατά την έννοια του άρθρου 6, παράγραφος 5, [στοιχείο α']της οδηγίας αυτής) θα εξεταστεί από το δικαστήριο μόνον αφού του κοινοποιηθούν τα αποδεικτικά αυτά στοιχεία;
               
            
                  5)
               
               
                  Σε περίπτωση καταφατικής απάντησης στο προηγούμενο ερώτημα, έχει το άρθρο 5, παράγραφος 4, της οδηγίας 2014/104 την έννοια ότι τα αποτελεσματικά μέτρα προστασίας των εμπιστευτικών πληροφοριών που λαμβάνει το δικαστήριο ενδέχεται να έχουν ως συνέπεια την αδυναμία πρόσβασης του ενάγοντος ή άλλων μετεχόντων στη διαδικασία και των εκπροσώπων τους στα κοινοποιούμενα αποδεικτικά στοιχεία πριν το δικαστήριο αποφανθεί οριστικά επί του ζητήματος αν τα κοινοποιούμενα αποδεικτικά στοιχεία ή ορισμένα από αυτά εμπίπτουν στην κατηγορία των αποδεικτικών στοιχείων του άρθρου 6, παράγραφος 5, στοιχείο α', της εν λόγω οδηγίας;
               
            
         (1)  ΕΕ 2014, L 349, σ. 1.
      
         (2)  ΕΕ 2003, L 1, σ. 1.